open-index/open-wikipedia-markdown huggingface dataset:
Μπράνκο Γκρηνμπάουμ

Ο **Μπράνκο Γκρηνμπάουμ** (Διεθνώς: *Branko Grünbaum*, γεν. 2 Οκτωβρίου 1929, Όσιγιεκ, Βασίλειο της Γιουγκοσλαβίας) είναι Κροάτης μαθηματικός και επίτιμος καθηγητής του Πανεπιστημίου της Ουάσινγκτον στο Σηάτλ. Πήρε το διδακτορικό του από το Εβραϊκό Πανεπιστήμιο της Ιερουσαλήμ στο Ισραήλ το 1957. Έχει συγγράψει πάνω από 200 εργασίες, ως επί το πλείστον στην διακριτή γεωμετρία, έναν τομέα στον οποίο είναι ιδιαίτερα γνωστός για διάφορα σχολαστικά θεωρήματα ταξινόμησης. Υπήρξε βασικός πρωτοπόρος της θεωρίας των αφηρημένων πολυέδρων.
 
Η εργασία του για τις διατάξεις γραμμών πρέπει να ενέπνευσε την εργασία του Ν G. de Bruijn πάνω στις ημιπεριοδικές πλακοστρώσεις (το πιο διάσημο παράδειγμα της οποίας είναι η πλακόστρωση Πενρόουζ στο επίπεδο). Αυτή η εργασία αναφέρεται επίσης από τους συγγραφείς κάποιων μονογραφιών για τις διατάξεις των υπερεπιπέδων, καθώς τους ενέπνευσε στην έρευνά τους.

Ο Γκρηνμπάουμ έχει επίσης επινοήσει ένα πολυσύνολο γενίκευσης των διαγραμμάτων Βενν. Είναι συντάκτης και συχνός συνεισφέρων στο *Geombinatorics*.

Η κλασική μονογραφία του Γκρηνμπάουμ *Κυρτά πολύτοπα* (*Convex polytopes*), δημοσιεύτηκε για πρώτη φορά το 1967, έχει γίνει το κύριο βιβλίο σχετικά με το θέμα. Η μονογραφία του *Πλακοστρώσεις και Μοτίβα* (*Tilings and Patterns*), που συνέγραψε με τον G. C. Shephard, βοήθησε στο να αναζωογονηθεί το ενδιαφέρον σε αυτόν τον κλασικό τομέα, και έχει αποδειχθεί ιδιαίτερα δημοφιλής στο κοινό, τόσο στους μαθηματικούς όσο και στους μη.

Ο Γκρηνμπάουμ έχει επιβλέψει 18 διδακτορικά και σήμερα έχει τουλάχιστον 98 μαθηματικούς «απόγονους».

## Βραβεύσεις
Το 1976, ο Γκρηνμπάουμ κέρδισε το *Λέστερ Ρ. Φορντ βραβείο* (*Lester R. Ford Award*) για το επεξηγηματικό άρθρο του *διαγράμματα Βενν και ανεξάρτητες οικογένειες συνόλων* (*Venn diagrams and independent families of sets*). Το 2004, ο Τζιλ Καλάι και ο Βίκτορ Κλέε επεξεργάστηκαν ένα ειδικό τεύχος πάνω στη *Διακριτή και Υπολογιστική γεωμετρία* (*Discrete and Computational Geometry*), που προς τιμήν του το δημοσίευσαν ως *Αφιέρωμα στον Γκρηνμπάουμ* (*Grünbaum Festschrift*). Το 2005, του απονεμήθηκε από την Αμερικανική Μαθηματική Εταιρεία το *Έπαθλο Ληρόυ Π. Στηλ* (*Leroy P. Steele Prize*) για την Μαθηματική Έκθεσή του. Ο Γκρηνμπάουμ έγινε εταίρος της Αμερικανικής Μαθηματικής Εταιρείας το 2012.

## Επιλεγμένες εκδόσεις
*.
*.

## Παραπομπές


### Βιβλιογραφία
* 

## Εξωτερικοί σύνδεσμοι
* Προσωπική ιστοσελίδα 

Κατηγορία:Αμερικανοί μαθηματικοί
Κατηγορία:Γιουγκοσλάβοι μαθηματικοί
Κατηγορία:Ισραηλινοί μαθηματικοί
Κατηγορία:Κροάτες μαθηματικοί
Κατηγορία:Μαθηματικοί του 20ού αιώνα
Κατηγορία:Γεωμέτρες
Δημήτριος Μάρκου

Ο **Δημήτριος Μάρκου** ήταν Έλληνας πολιτικός και δικηγόρος.

## Βιογραφικά στοιχεία

Καταγόταν από τα Σειρά Καλαβρύτων και είχε σπουδάσει νομικά στο Πανεπιστήμιο Αθηνών. Δικηγόρος  στην Πάτρα από το 1869 έως το 1940. Απεβίωσε, σε ηλικία 100 ετών και τυφλός αλλ' εν ενεργεία δικηγόρος, στις 29  Οκτωβρίου 1940, όταν η οικία του επί των οδών Γούναρη και Κανακάρη βομβαρδίσθηκε από τους Ιταλούς. Εξελέγη βουλευτής Αχαϊας και Ήλιδος στις εκλογές του 1910 (Αυγούστου) και επανεξελέγη σε αυτές του Νοεμβρίου 1910. 

Ήταν παντρεμένος με την Κατίνα ΧοΪδά, κόρη του Παυσανία ΧοΪδά, πρώτου προέδρου του Δικηγορικού Συλλόγου Πατρών και πρώτου πτυχιούχου της Νομικής Σχολής Αθηνών το έτος 1841 και αδελφή του Αχιλλέως Χοϊδά, βουλευτή Αχαϊας και Ηλιδος και είχε αποκτήσει οκτώ (8) παιδιά: την Αναστασία, σύζυγο Ιωάννου Φαρμακίδη, νομικού συμβούλου του Κράτους, τον Ανδρέα, δικηγόρο, βουλευτή Αχαϊας και υπουργό Δικαιοσύνης στην τελευταία κυβέρνηση Ελ. Βενιζέλου (1933), την Πηνελόπη, σύζυγο Ανδρέου Νικολάου, διευθυντού της Τραπέζης της Ελλάδος, την Ουρανία, την Θεώνη σύζυγο Χρήστου Βλάχου, την Μαρίνα, σύζυγο Νικολάου ΧαΪδόπουλου, τον Ιωάννη, δικηγόρο και πρόεδρο του Δικηγορικού Συλλόγου Πατρών, την Πολυτίμη (Τιτή), σύζυγο Δημητρίου Καρόκη. Εγγονός του ήταν ο Κωνσταντίνος Φαρμακίδης, αξιωματικός στρατιωτικής δικαιοσύνης, δικηγόρος, πρόεδρος Δημοτικού Συμβουλίουυ Πατρέων και μέλος της αντιστασιακής οργάνωσης ΚΟΔΡΟΣ κατά την διάρκεια της κατοχής.

## Παραπομπές


Κατηγορία:Έλληνες δικηγόροι του 19ου αιώνα
Κατηγορία:Βουλευτές Αχαΐας-Ήλιδος
Κατηγορία:Έλληνες δικηγόροι του 20ού αιώνα
Consolidated O-17 Courier

Το **Consolidated Model 2 Courier** ήταν αμερικανικό μονοκινητήριο αναγνωριστικό και εκπαιδευτικό αεροσκάφος που ανέπτυξε η Consolidated Aircraft Company στα τέλη της δεκαετίας του 1920. Η Εθνοφυλακή των ΗΠΑ (United States National Guard) αξιοποίησε μικρό αριθμό τέτοιων αεροσκαφών, ονομάζοντάς το **O-17**.

## Σχεδιασμός και ανάπτυξη
Το O-17 αναπτύχθηκε παράλληλα με τη σειρά PT-3. Το πρωτότυπο XO-17 προέρχονταν από μετατροπή και βελτίωση ενός PT-3. Επίσης κατασκευάστηκε ένα πρωτότυπο XO-17A, με διαφορετικό κινητήρα. Στόχος ήταν η εξαγωγή του όμως τα πλάνα αυτά δεν ευοδώθηκαν. Αργότερα τοποθετήθηκε δοκιμαστικά ο κινητήρας diesel Packard DR-980.

To Model 15 ήταν έκδοση του O-17 με κινητήρα Pratt & Whitney R-1340. Δεν εντάχθηκε σε παραγωγή.

## Επιχειρησιακή ιστορία
Το αεροσκάφος χρησιμοποιήθηκε κυρίως στην εκπαίδευση πληρωμάτων διαφόρων ειδικοτήτων. Το O-17 διέθετε ένα αφαιρούμενο πολυβόλο Browning των 7,62&nbsp;mm. Η Βασιλική Καναδική Αεροπορία αγόρασε τρία Model 7, που ήταν παρόμοια με τα αμερικανικά Ο-17. Μάλιστα ένα εξ αυτών ήταν υδροπλάνο.

## Εκδόσεις
; XO-17
: Πρωτότυπο το οποίο προέκυψε από την μετατροπή ενός Consolidated PT-3. Είχε κινητήρα Wright R-790-1 των 225&nbsp;hp, ανώτερη ως προς την αεροδυναμική άτρακτο και μεγαλύτερη ακτίνα δράσης.

;O-17 Model 2 Courier
:Έκδοση παραγωγής για την Εθνοφυλακή των ΗΠΑ (29 μονάδες).

;XO-17A
:Ένα αεροσκάφος, το οποίο επίσης ήταν μετατροπή PT-3, με κινητήρα Wright R-790-3. Αναπτύχθηκε με στόχο τις εξαγωγές, αλλά δεν υπήρξαν παραγγελίες.

;Model 7
:Δύο αεροσκάφη για την Βασιλική Καναδική Αεροπορία.

;Model 8
:Ένα υδροπλάνο για την Βασιλική Καναδική Αεροπορία.

;XPT-8
:Στο XO-17A τοποθετήθηκε δοκιμαστικά κινητήρας diesel τύπου Packard DR-980 (225&nbsp;hp).

;XPT-8A
:PT-3 με κινητήρα Packard DR-980. Αργότερα μετατράπηκε ξανά σε PT-3A. Το συγκεκριμένο αεροσκάφος χάθηκε στις 17 Δεκεμβρίου 1931 διότι συγκρούστηκε στον αέρα με άλλο αεροπλάνο.

;Model 15
:Μετατροπή με κινητήρα Pratt & Whitney R-1340.

## Χρήστες
; Καναδάς
* Βασιλική Καναδική Αεροπορία (Royal Canadian Air Force, RCAF)

; ΗΠΑ
* Εθνοφυλακή των ΗΠΑ (United States National Guard)

## Δείτε επίσης

### Αεροσκάφη που σχετίζονται με την ανάπτυξη του O-17
*Consolidated PT-1
*Consolidated PT-3
*Consolidated PT-11

## Παραπομπές



O-17
Κατηγορία:Εμβολοκινητήρια στρατιωτικά αεροσκάφη
Κατηγορία:Αεροσκάφη του Μεσοπολέμου
Κατηγορία:Αναγνωριστικά αεροσκάφη
Κατηγορία:Εκπαιδευτικά αεροσκάφη
Ιωάννης Τσερτίδης

Ο **Ιωάννης Τσερτίδης** ήταν Έλληνας πολιτικός.
## Βιογραφικά στοιχεία
Γεννήθηκε στην Πάτρα και ήταν γιος του Κωνσταντίνου Τσερτίδη

Ασχολήθηκε με την τοπική αυτοδιοίκηση εκλεγόμενος οκτώ φορές δημοτικός σύμβουλος του Δήμου Πατρέων και διατελώντας μια φορά πρόεδρος του Δημοτικού Συμβουλίου επί δημαρχίας Δημητρίου Βότση. Εξελέγη βουλευτής Πατρών για πρώτη φορά στις εκλογές του 1892 και επανεξελέγη σε αυτές του 1895, του 1902 και του 1910 (περιφέρεια Αχαΐας και Ήλιδος). 

Απεβίωσε το 1912. Ήταν παντρεμένος με την Θωμοπούλου, κόρη του συμβολαιογράφου Νικολάου Θωμόπουλου, και είχε αποκτήσει μια κόρη την Μαρία, κληρονόμο του Στέφανου Θωμόπουλου. 
## Παραπομπές


Κατηγορία:Βουλευτές Πατρών
Κατηγορία:Βουλευτές Αχαΐας-Ήλιδος
Ληλάντιο πεδίο

Το **Ληλάντιο πεδίο** είναι προσχωσιγενής πεδιάδα στην κεντρική Εύβοια, ανατολικά της Χαλκίδας. Έχει έκταση περίπου 40 τετραγωνικά χιλιόμετρα και τη διαρρέει ο ποταμός Λήλας. Η πεδιάδα βρέχεται από τον νότιο ευβοϊκό κόλπο και ένα μικρό μέρος της από το βόρειο. Η πεδιάδα είναι πολύ εύφορη, γνωστή για την καλλιέργεια του αμπελιού. Παρ' όλ' αυτά, τις τελευταίες δεκαετίες, η αγροτική χρήση των Ληλαντίων πεδίων έχει δώσει σε μεγάλο βαθμό τη θέση της στην οικιστική ανάπτυξη και στην εκμετάλλευση του χώματος για την κατασκευή κεραμιδιών. Διοικητικά, τα όρια της πεδιάδας σχεδόν ταυτίζονται με τα όρια του πρώην δήμου Ληλαντίων, ο οποίος ανήκει μετά το πρόγραμμα Καλλικράτης στον δήμο Χαλκιδέων.

## Ιστορία
Η περιοχή κατοικείται επί χιλιετίες. Στην περιοχή Μάνικα, πέντε χιλιόμετρα βορειοανατολικά της Χαλκίδας, ανακαλύφθηκε το 1900 προϊστορικός οικισμός και νεκροταφείο της Πρώιμης Εποχής του Χαλκού (3000-1900 π.Χ.). Στην παραλία Λευκαντί έχει ανακαλυφθεί ιερό του 9ου αιώνα π.Χ., με πλούσια ευρήματα, ενώ στην Ξηρόπολη υπήρχε οικισμός ο οποίος άκμασε τους υστεροελλαδικούς και υπομυκηναϊκούς χρόνους. Το Ληλάντιο πεδίο ήταν το μήλο της έριδος ανάμεσα στην αρχαία Χαλκίδα και την αρχαία Ερέτρια, με αποτέλεσμα στα τέλη του 8ου αιώνα π.Χ. να ξεσπάσει πόλεμος ανάμεσα στις δύο πόλεις, και οι δύο τότε στο απόγειο της δύναμής τους. Σύμφωνα με το Θουκυδίδη, ο Ληλάντιος πόλεμος ήταν ο μόνος ανάμεσα στον Τρωικό πόλεμο και τους Περσικούς πολέμους στον οποίο συμμετείχαν συμμαχίες πόλεων παρά μεμονωμένες πόλεις. Ο πόλεμος ήταν αμφίρροπος και προκάλεσε τεράστιες καταστροφές στις δύο πόλεις και τις οδήγησε τελικά στην παρακμή. 

Η περιοχή συνέχισε να κατοικείται κατά τη διάρκεια των Βυζαντινών και Ενετικών χρόνων. Από την Ενετοκρατία χρονολογούνται οι δύο πύργοι του Μύτικα και ο πύργος του Βασιλικού, όπως και το κάστρο πάνω από τα Φύλλα, το οποίο κατασκεύασε ο Ιταλός τυχοδιώκτης Λικάριο, ο οποίος κατέλαβε για λογαριασμό των Βυζαντινών μεγάλο μέρος της Εύβοιας τον 13ο αιώνα. Το 1470 το Ληλάντιο πεδίο, όπως και η υπόλοιπη Εύβοια, πέρασε στην κατοχή των Οθωμανών και από το 1830 είναι τμήμα της ανεξάρτητης Ελλάδας. Από το χωριό Φύλλα καταγόταν ο Ανδρέας Μιαούλης, ναύαρχος του ελληνικού στόλου κατά την επανάσταση του 1821.

Η αγροτική παραγωγή παρέμεινε η κύρια απασχόληση των κατοίκων της περιοχής μέχρι τη δεκαετία του 1960, όταν ανοίγουν στα Ληλάντια πεδία εργοστάσια, ενώ στο παραλιακό μέτωπο κατασκευάζονται παραθεριστικές κατοικίες, λόγω της μικρής απόστασης από τη Χαλκίδα και την Αθήνα, οι οποίες τις επόμενες δεκαετίες κατασκευάζονται ακόμη και μέσα στο δέλτα του Λήλα, στενεύοντας το πλάτος της κοίτης μέχρι και στο ένα τρίτο του αρχικού πλάτους. Ο πληθυσμός της δημοτικής ενότητας Ληλαντίων αυξήθηκε από 8.461 κατοίκους το 1961 σε 16.994 το 2011. Παράλληλα, με την ανάπτυξη της κεραμοποιίας πέρα από τα πλαίσια των οικογενειακών βιοτεχνιών με τη κατασκευή μεγάλων βιομηχανικών μονάδων με τις παράνομες χωματοληψίες και την ανεξέλεγκτη πώληση χώματος χάθηκε καλλιεργήσιμη γη. Συνεχίζουν όμως να υπάρχουν μικρές αμπελουργικές μονάδες.

## Παραπομπές


κατηγορία:Πεδιάδες της Ελλάδας
Κατηγορία:Περιφερειακή ενότητα Ευβοίας
Σπυρίδων Δεϊμέζης

Ο **Σπυρίδων Δεϊμέζης** (1829 - 1902) ήταν Έλληνας οικονομολόγος, πολιτικός και δικαστικός που διετέλεσε πρόεδρος του Ελεγκτικού Συνεδρίου.

## Βιογραφικά στοιχεία

Γεννήθηκε στη Σαντορίνη. Εισήλθε στο δημόσιο ως υπάλληλος στην ταμιακή υπηρεσία του κράτους φτάνοντας μέχρι τον βαθμό του διευθυντή του Γενικού Λογιστηρίου. Το 1890 διορίστηκε πρόεδρος του Ελεγκτικού Συνεδρίου, θέση στην οποία παρέμεινε μέχρι και το 1892. Το ίδιο έτος διορίστηκε υπουργός οικονομικών στην κυβέρνηση Κωνσταντόπουλου. Εξελέγη βουλευτής Τροιζηνίας στις εκλογές του 1895. 

Απεβίωσε το 1902. Ήταν παντρεμένος και γιος του ήταν ο Δημήτριος Δεϊμέζης. 

## Αναφορές


Κατηγορία:Έλληνες οικονομολόγοι
Κατηγορία:Έλληνες δικαστικοί
Κατηγορία:Βουλευτές Τροιζηνίας
Κατηγορία:Πρόεδροι του Ελεγκτικού Συνεδρίου
Αεροφοβία

**Αεροφοβία** είναι ο υπερβολικός ή και παράλογος φόβος που βιώνει κάποιο άτομο σε σχέση με τις πτήσεις. Ο φόβος που βιώνει ένα αρκετά μεγάλο μέρος του πληθυσμού (υπολογίζεται περίπου 20—25%) όταν πρόκειται να πετάξει ή κατά τη διάρκεια της πτήσης μπορεί να φτάσει σε διάφορα επίπεδα από απλή ενόχληση έως σοβαρή ανησυχία και τελικά φοβία.

Αρκετοί από αυτούς επιλέγουν να καταναλώσουν κάποια ποσότητα αλκοόλ ή ηρεμιστικά χάπια προκειμένου να καταπραΰνουν τα συμπτώματα προσωρινά και να είναι σε θέση να πραγματοποιήσουν το ταξίδι τους. Στην περίπτωση όμως της αεροφοβίας ή φοβίας πτήσεων το άτομο αναβάλλει ή ακυρώνει κατ' επανάληψη τα ταξίδια του ή επίσης μπορεί να επιλέγει άλλους τρόπους για να ταξιδέψει, περισσότερο χρονοβόρους και ενδεχομένως με περισσότερη ταλαιπωρία. Οι επιπτώσεις της αεροφοβίας στη ζωή κάποιου μπορεί να είναι σημαντικές αφού η αποφυγή των ταξιδιών με αεροπλάνο μπορεί να σημαίνει περιορισμό της κοινωνικής ζωής, των προοπτικών επαγγελματικής ανέλιξης, της ψυχαγωγίας κ.λπ.

Τα συμπτώματα της αεροφοβίας εκτός από κρίσεις πανικού που είναι δυνατό να περιλαμβάνει είναι πιθανό επίσης να εμφανίζεται μέσω διαφόρων εκδηλώσεων του άγχους όπως είναι εφίδρωση, ταχυκαρδία, τρόμος, ζάλη, ναυτία, πονοκέφαλος, συχνοουρία, διάρροια και πολλά άλλα συμπτώματα.

Η αεροφοβία όπως όλες οι φοβίες αντιμετωπίζονται αποτελεσματικά. Προϋπόθεση για την αντιμετώπισή της είναι η παραδοχή της ύπαρξής της και η αναγνώριση της ανάγκης για να αντιμετωπιστεί. Στη συνέχεια ο τρόπος που εγγυάται τα καλύτερα αποτελέσματα είναι η λήψη βοήθειας από ειδικό ώστε τα αποτελέσματα να είναι τα επιθυμητά και να έχουν διάρκεια.

## Πηγές
* Στέφανος Κατσάρας, Ψυχολόγος MSc
## Εξωτερικοί σύνδεσμοι

Κατηγορία:Φοβίες
Άφφι

Το **Άφφι** (ιταλικά: *Affi*, διάλεκτος βένετο *Afi*) είναι κωμόπολη της Ιταλίας στην επαρχία Βερόνα στην περιφέρεια του Βένετο. Βρίσκεται περίπου 120 χλμ δυτικά της Βενετίας και περίπου 20 χλμ βορειοδυτικά της Βερόνα. Βρίσκεται σε υψόμετρο 219 μ. πάνω από την επιφάνεια της θάλασσας. Ο πληθυσμός του ανέρχεται σε 2.319 κατοίκους.

Η κωμόπολη διαιρείται σε τρία τμήματα (frazioni), τα Άφφι, Ινκάφφι και Κα Όρσα. Στο Ινκάφφι διέμενε (και απεβίωσε) ο Ιταλός φυσικός Τζιρόλαμο Φρακαστόρο (Girolamo Fracastoro).

## Ιστορία
Το όνομα της πόλης προέρχεται είτε από τη λέξη "Affa" στη διάλεκτο των Λογγοβάρδων ή τη γερμανική γλώσσα, με προέλευση από τον όρο "Arimanno". Τα πρώτα έγγραφα στα οποία αναφέρεται η πόλη χρονολογούνται από τον 9ο αιώνα. Την ίδια εποχή κατασκευάστηκε και πέτρινος πύργος, με στόχο την αντιμετώπιση των επιδρομών των Ούγγρων.

Κατά την περίοδο από τον 11ο ως τον 12ο αιώνα αποτέλεσε φέουδο της μονής του Σαν Ζένο (San Zeno) της Βερόνα, υπό το όνομα Νέο κάστρο του Ηγουμένου (Castelnuovo dell'Abate). Ονομάστηκε έτσι από ένα κάστρο που κατασκευάστηκε κοντά στο Ινκάφφι. Κατά την ίδια περίοδο κατασκευάστηκε και ενοριακός ναός. Το 1260 συντάχθηκε και αγροτικό καταστατικό, αποτελούμενο από 2 άρθρα, με τα οποία ρυθμιζόταν η καθημερινή ζωή εκείνη την περίοδο. Στη θέση της μικρής εκκλησίας του 11ου αιώνα κατασκευάστηκε, το 1761, ο ενοριακός ναός σε σχέδια του αρχιτέκτονα Λοντοβίτο Περίνι (Lodovito Perini).

Μετά το τέλος του Β΄ Παγκοσμίου Πολέμου και κατά τη διάρκεια του Ψυχρού πολέμου αποφασίστηκε η κατασκευή ενός "υπόγειου φρουρίου" στο γειτονικό όρος Μοσκάλ, το οποίο επονομάστηκε "West Star". Σε αυτό εγκαταστάθηκαν στρατεύματα του ΝΑΤΟ της Διοίκησης επιγείων συμμαχικών δυνάμεων της Νότιας Ευρώπης, που στάθμευαν στη Βερόνα.

## Παραπομπές


## Εξωτερικοί σύνδεσμοι

*  

Κατηγορία:Δήμοι της Επαρχίας της Βερόνας
Οικογένεια Στάη

Η **οικογένεια Στάη** είναι παλαιά οικογένεια των Κυθήρων που πρωταγωνίστησε στην πολιτική ζωή του τόπου. 

## Πληροφορίες
Η οικογένεια Στάη, ιταλικής καταγωγής, εμφανίζεται για πρώτη φορά το 1573, όταν έξι μέλη της παρουσιάζονται να μετέχουν στο πρώτο συμβούλιο ευγενών του νησιού. Τα μέλη της διατηρούσαν τεράστιες εκτάσεις στο νησί, ενώ ως έδρα τους λογιζόταν η Χώρα. Το 1715 ο Ιωάννης Στάης ήταν φρούραρχος του νησιού και μέλος της φιλοτουρκικής παράταξης, που παρέδωσε το νησί στους Οθωμανούς. Το 1802 ο Εμμανουήλ Στάης, ευγενής, κάτοχος τεράστιας κτηματικής περιουσίας και σύζυγος της Αυρηλίας Βαλέριου Κασσιμάτη, δολοφονήθηκε από εξεγερμένους χωρικούς.

Τα αρχοντικά σπίτια της οικογένειας διατηρούνται ακόμα και σήμερα στα Κύθηρα.

## Μέλη

* Βαλέριος Στάης, εκπρόσωπος Κυθήρων
** Νικόλαος Στάης, δήμαρχος Κυθήρων και γιος του Βαλερίου
*** Βαλέριος Στάης, αρχαιολόγος, σύζυγος της Χαρίκλειας Ροδίου και γιος του Νικολάου
**** Νικόλαος Στάης, αντιστράτηγος και γιος του Βαλέριου
***** Βαλέριος Στάης, αντιστράτηγος και γιος του Νικολάου
****** Νικόλαος Στάης, αντιναύαρχος και γιος του Βαλέριου
** Εμμανουήλ Στάης, δικηγόρος, ποιητής, γερουσιαστής και γιος του Βαλέριου
*** Σπυρίδων Στάης, βουλευτής, υπουργός και γιος του Εμμανουήλ
*** Ιερώνυμος Στάης, βουλευτής και γιος του Εμμανουήλ
*** Βαλέριος Στάης, γιος του Εμμανουήλ
**** Εμμανουήλ Β. Στάης, γιατρός και γιος του Βαλέριου

## Παραπομπές
Ιερώνυμος Στάης

Ο **Ιερώνυμος Στάης** ήταν Έλληνας πολιτικός.

## Βιογραφικά στοιχεία
Γεννήθηκε στα Κύθηρα και ήταν γιος του Εμμανουήλ Στάη, δικηγόρου, ποιητή, πολιτικού και γόνου παλαιάς οικογένειας του νησιού. Αδερφός του ήταν ο Σπυρίδων Στάης. Εξελέγη βουλευτής Κυθήρων στις εκλογές του 1906. 

## Αναφορές


Κατηγορία:Βουλευτές Κυθήρων
Ιερωνυμος
Κατάλογος αεροσκαφών του Β' Παγκοσμίου Πολέμου

Ένας **κατάλογος** όπου εμφανίζονται τα **αεροσκάφη του Β΄ Παγκοσμίου Πολέμου**.

## Διπλάνα μαχητικά

## Μονοθέσια, μονοκινητήρια μονοπλάνα μαχητικά

## [[Βαρύ μαχητικό|Βαριά]] και [[νυχτερινό μαχητικό|νυχτερινά μαχητικά]]

## Αεριωθούμενα και πυραυλοκίνητα μαχητικά

## Βαριά βομβαρδιστικά

## Μέσα βομβαρδιστικά

## Ελαφρά βομβαρδιστικά και αεροσκάφη εγγύς υποστήριξης

## Βομβαρδιστικά των αεροπλανοφόρων

## Στρατιωτικής συνεργασίας και τακτικής αναγνώρισης

## Αεροσκάφη στρατηγικής αναγνώρισης και φωτοαναγνωριστικά

## Αεράκατοι

## Υδροπλάνα

## Επιβατηγά και μεταγωγικά

## Ελαφρά αεροσκάφη γενικής χρήσης

## Αεροσκάφη συνδέσμου

## Μεταγωγικά ανεμόπτερα

## Ανεμόπτερα εκπαιδευτικά

## Αεροσκάφη βασικής εκπαίδευσης

## Αεροσκάφη προκεχωρημένης εκπαίδευσης

## Πολυκινητήρια εκπαιδευτικά

## Αεροσκάφη ρυμούλκησης στόχων/εξειδικευμένα εκπαιδευτικά

## Ελικόπτερα και αυτόγυρα

## Αερόπλοια

## Δείτε επίσης
* Κατάλογος αεροσκαφών του Μεσοπολέμου

## Σημειώσεις

## Παραπομπές


## Βιβλιογραφία

*
*
*
*
*
*
*
*
*
*
*

*
Ιωάννης Βαγιάτης

Ο **Ιωάννης Βαγιάτης** (1916 - 2005), του Αθανασίου, ήταν Έλληνας γεωπόνος και πολιτικός. Υπηρέτησε ως βουλευτής στην εκλογική περιφέρεια Κοζάνης.

## Βιογραφία
Γεννήθηκε στην Εράτυρα Κοζάνης. Σπούδασε στην Ανωτάτη Γεωπονική Σχολή του Πανεπιστημίου Θεσσαλονίκης και στη συνέχεια έκανε μετεκπαίδευση στο Πανεπιστήμιο Κορνέλ. Διετέλεσε γενικός διευθυντής του Υπουργείου Γεωργίας.

Μετά το θάνατο του Διονυσίου Μανέντη στην Κοζάνη, το 1975, διεξήχθησαν στις 20 Απριλίου 1975 αναπληρωματικές εκλογές για την κενή έδρα στην Κοζάνη, την οποία κέρδισε ο Βαγιάτης ως υποψήφιος από τη Νέα Δημοκρατία.. Επανεξελέγη με τη ΝΔ στις εκλογές του 1981 και του 1985. Από το 1978 ως το 1979 υπήρξε πρόεδρος του Εθνικού Οργανισμού Βάμβακος.

Απεβίωσε το 2005 σε ηλικία 89 ετών.

## Παραπομπές


## Πηγές
* 

 
Κατηγορία:Έλληνες γεωπόνοι
Κατηγορία:Βουλευτές Κοζάνης
Κατηγορία:Βουλευτές εκλεγμένοι με τη Νέα Δημοκρατία
Χρήστος Χατζηπαναγιώτης

Ο **Χρήστος Χατζηπαναγιώτης** (Αγιάσος, 19 Απριλίου 1958) είναι Έλληνας ηθοποιός του θεάτρου και της τηλεόρασης.

## Βιογραφία
Γεννήθηκε το 1958 στην Αγιάσο της Λέσβου. Ξεκίνησε την καριέρα του το 1982 και έγινε ιδιαίτερα αγαπητός στο κοινό με την συμμετοχή του στην πολύ πετυχημένη τηλεοπτική σειρά του ΑΝΤ1, *[[Εγκλήματα (τηλεοπτική σειρά)|Εγκλήματα]]*, την περίοδο 1998-2000.

Πριν τον πρωταγωνιστικό του ρόλο σε αυτή την σειρά, είχε βρεθεί για έντεκα χρόνια στο πλευρό του Λάκη Λαζόπουλου, στους *[[Δέκα μικροί Μήτσοι|Δέκα μικρούς Μήτσους]]*, στον τηλεοπτικό σταθμό Mega Channel. Έχει επίσης συμμετάσχει στις σειρές *[[Οι Μεν Και Οι Δεν|Οι μεν και οι δεν]], Αχ Ελένη, [[Ντόλτσε Βίτα|Ντόλτσε βίτα]], Στρίβειν διά του αρραβώνος*, *[[Όλα του γάμου δύσκολα (σειρά)|Όλα του γάμου δύσκολα]]*.

Την περίοδο 2006-2007 συμμετείχε στη ανατρεπτική μαύρη κωμωδία *Πόσο γλυκά με σκοτώνεις* μαζί με τη Μαρία Λεκάκη και τον Βλαδίμηρο Κυριακίδη. Την επόμενη τηλεοπτική περίοδο, 2007-2008, έκανε μια guest εμφάνιση στη σειρά *Γιούγκερμαν*. Ακολούθησαν guest εμφανίσεις στις σειρές: *[[Το κόκκινο δωμάτιο|Κόκκινο δωμάτιο]], [[Safe Sex]]*, *[[Επτά θανάσιμες πεθερές]]*, ''Δια ταύτα'', *[[Κάτω Παρτάλι]]*, *[[Στο καλό γλυκιά μου συμπεθέρα]]*, *[[Ο άντρας των ονείρων μου]]*, *[[Μην αρχίζεις τη μουρμούρα]]*, ''Δέκα μικροί Μήτσοι'' και *[[Το σόι σου]]*. Τη σεζόν 2021-2022 έπαιξε στη σειρά *[[Συμπέθεροι απ' τα Τίρανα|Συμπέθεροι από τα Τίρανα]]* μαζί με την Ελισάβετ Κωνσταντινίδου και την Τζένη Καζάκου. Τη σεζόν 2022-2023 είχε μια guest εμφάνιση στη σειρά *Μαίρη, Μαίρη, Μαίρη*. Το 2025 έπαιξε στην καθημερινή σειρά *[[Η γη της ελιάς|Η Γη της Ελιάς]]* στο Mega.

## Φιλμογραφία
### Κινηματογράφος

## Προσωπική ζωή
Εδώ και αρκετά χρόνια συγκατοικεί με την επίσης ηθοποιό και καλή φίλη του Βίκυ Σταυροπούλου στην Ανθούπολη Περιστερίου.

## Παραπομπές


## Εξωτερικοί σύνδεσμοι
* 

Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί θεάτρου
Ο μεγάλος περίπατος του Πέτρου

***Ο μεγάλος περίπατος του Πέτρου*** είναι παιδικό/εφηβικό μυθιστόρημα της Ελληνίδας πεζογράφου Άλκης Ζέη. Η Ζέη έγραψε το βιβλίο αυτό στο Παρίσι, όπου ζούσε αυτοεξόριστη με την οικογένειά της κατά τα χρόνια της Δικτατορίας των Συνταγματαρχών. Εκδόθηκε για πρώτη φορά στην Αθήνα από τις Εκδόσεις Κέδρος το 1971.  

## Πλοκή
Το μυθιστόρημα παρουσιάζει ένα αγόρι, τον Πέτρο, που στην ηλικία των εννιά ετών ζει τον πόλεμο του 1940 και κατόπιν μεγαλώνει μέσα στην κατεχόμενη από τους Γερμανούς Αθήνα.

Το α΄ μέρος («Όχι») του βιβλίου ξεκινάει με τον θάνατο του τριζονιού του Πέτρου στις 27 του Οκτωβρίου 1940, μια ημέρα πριν την κήρυξη του Ελληνοϊταλικού Πολέμου. Την θλίψη του Πέτρου για τον θάνατο του τριζονιού θα την διαδεχθεί ο ενθουσιασμός για τις νίκες του Ελληνικού Στρατού, και αργότερα η πίκρα για την ήττα και την εισβολή των Γερμανών.

Στο β΄ μέρος («Πεινάααω»), όλα αλλάζουν για τον Πέτρο και την οικογένειά του. Όλοι τους ζουν τον πρώτο δύσκολο χειμώνα της Κατοχής. Η πείνα ταλαιπωρεί τον παππού του και σκοτώνει την γιαγιά ενός φίλου του, του Σωτήρη.  

Στο γ΄ μέρος («Συσσίτιο»), στο σχολείο του Πέτρου αρχίζουν τα συσσίτια, ενώ ο Πέτρος αρχίζει να συνειδητοποιεί πως αρχίζει η Αντίσταση στους κατακτητές.

Στο δ΄ μέρος («Λευτεριά ή θάνατος»), ο Πέτρος και ο Σωτήρης συμμετέχουν σε αντιστασιακές πράξεις αλλά γνωρίζουν και την βαρβαρότητα των κατακτητών, οι οποίοι θα σκοτώσουν τον φίλο του Πέτρου. Το βιβλίο τελειώνει στις 12 Οκτωβρίου 1944, την επομένη της αποχώρησης των Γερμανών από την Αθήνα. Ο Πέτρος «είναι άντρας πια, δεκατριώ χρονώ»!

## Εκδοτική πορεία
Το βιβλίο κυκλοφόρησε από τις εκδόσεις Κέδρος το 1971. Από το 2011, κυκλοφορεί πλέον από τις εκδόσεις Μεταίχμιο. Στα χρόνια της Μεταπολίτευσης γνώρισε σταδιακά μεγάλη εμπορική επιτυχία, με συνολικές πωλήσεις μέχρι το 2010 περισσότερα από 350.000 αντίτυπα.

Το 1972, το βιβλίο κυκλοφόρησε στα αγγλικά (ΗΠΑ και Βρετανία), με τίτλο *[[Petros' War]]* (*Ο πόλεμος του Πέτρου*), σε μετάφραση του αμερικανού φιλέλληνα Έντουαρντ Φέντον (1918&ndash;1996). Η αγγλική έκδοση του μυθιστορήματος τιμήθηκε με το βραβείο Mildred L. Batchelder του αμερικανικού οργανισμού Association for Library Service to Children (ALSC) το 1974. Το 1976, το βιβλίο κυκλοφόρησε σε γαλλική μετάφραση, ενώ ακολούθησαν μεταφράσεις και σε άλλες δέκα γλώσσες.

Το 2011, το μυθιστόρημα διασκευάστηκε και παρουσιάστηκε στο Εθνικό Θέατρο, σε σκηνοθεσία του Παναγιώτη Τζαμαργιά, ενώ επαναλήφθηκε το 2012.
## Παραπομπές


Μεγαλος περιπατος του Πετρου
Κ
Κατηγορία:Μυθιστορήματα του 1971
Φιλίπ ντε Πλεσίς

Ο **Φιλίπ ντε Πλεσίς** (γαλλικά: *Philippe du Plessis*, περ. 1165 – 12 Νοεμβρίου 1209) ήταν ο 13ος Μεγάλος Μάγιστρος των Ιπποτών του Ναού από το 1201 έως το 1208.

## Βιογραφικά στοιχεία

Γεννήθηκε γύρω στο 1165 στο φρούριο των Plessis-Macé, στο Ανζού της Γαλλίας. Το 1189 εντάχθηκε στην Τρίτη Σταυροφορία ως απλός ιππότης, και ανακάλυψε το Τάγμα του Ναού στην Παλαιστίνη. Την άνοιξη του 1201, λίγους μήνες μετά τον θάνατο του Ζιλμπέρ Οράιγ, εκλέχθηκε Μεγάλος Μαγίστρος στη θέση του.

### Δράση
Βοήθησε να επικυρωθεί η συνθήκη μεταξύ του Σαλαντίν και του Ριχάρδου Α΄. Στην ανανέωση αυτής της συνθήκης το 1208 υποστήριξε ότι το Τευτονικό Τάγμα και οι Ιωαννίτες Ιππότες θα πρέπει να κάνουν μια νέα προσφορά συνθήκης ειρήνης στον Μαλέκ-Αντέλ, αλλά η συμφωνία αυτή επικρίθηκε από τον Πάπα Ιννοκέντιο Γ΄.

Υπήρξαν ελάχιστες στρατιωτικές ενέργειες κατά τη διάρκεια της διακυβέρνησής του. Η Τέταρτη Σταυροφορία δεν έφθασε ποτέ στους Αγίους Τόπους και οι σχέσεις του τάγματος με τους Οσπιταλιέρους ήταν τεταμένη. Ο βασιλιάς της Αρμενίας ήρθε σε αντίθεση με τους Ιππότες του Ναού σχετικά με το οχυρό Γκαστάιν και οι Ναΐτες αρχικά εκδιώχθηκαν από τη χώρα, αλλά στη συνέχεια ο Πάπας παρενέβη επιτυχώς και έλυσε την αντιδικία τους με τον βασιλιά.

Κατά τη διάρκεια της διακυβέρνησής του το Τάγμα του Ναού έφθασε στο απόγειό του στην Ευρώπη. Το 1209 τον διαδέχτηκε ως Μεγάλος Μάγιστρος ο ιππότης Γκιγιόμ ντε Σαρτρ. Η υπογραφή του Φιλίπ ντε Πλεσίς είναι καταγεγραμμένη για τελευταία φορά σε μια πράξη το 1209. Η *Νεκρολογία του Ναού στο Ρεμς* (*Obituary of the Temple at Reims*) αναφέρει το θάνατό του στις 12 Νοεμβρίου 1209.

## Παραπομπές


### Βιβλιογραφία
* 
* 

Κατηγορία:Ναΐτες Ιππότες
Κατηγορία:Χριστιανοί των Σταυροφοριών
Γκιγιώμ ντε Σαρτρ

Ο **Γκιγιόμ ντε Σαρτρ** (Διεθνώς: *Guillaume de Chartres* ή *Guillielmus de Carnoto* ή *Willemus de Carnoto*) ήταν ο 14ος Μεγάλος Μάγιστρος των Ιπποτών του Ναού από το 1210 έως τον θάνατό του στις 26 Αυγούστου 1218.

## Βιογραφικά στοιχεία

Ήταν ο γιος του Νίλον Γ΄, κόμη του Bar-sur-Seine της Γαλλίας.

Το 1210, ο Γκιγιόμ ντε Σαρτρ βοήθησε τον Ζαν ντε Βριεν να στεφθεί Βασιλιάς της Ιερουσαλήμ. Στο 1211, έκανε την διαιτησία μεταξύ των Ναϊτών και του Λέοντος Α΄ της Αρμενίας, όσον αφορά το κάστρο της Πάγρας. Κατά τη διάρκεια της διακυβέρνησής του, το Τάγμα άνθισε στην Ισπανία, επιτυγχάνοντας σημαντικές νίκες εναντίον των Μαυριτανών. Έκανε επαφές με τους Μογγόλους του Τζένγκις Χαν και το αποτέλεσμα ήταν να κατηγορηθεί για προδοσία.

Ο Γκιγιόμ πέθανε στους Αγίους Τόπους το 1219 από λοιμό (ενδεχομένως ενδημικό τύφο), ως συνέπεια του γεγονότος ότι τραυματίστηκε κατά την πολιορκία της Δαμιέτης. Τον διαδέχτηκε ως Μεγάλος Μάγιστρος ο ιππότης Πέδρο ντε Μοντεγκί.

## Παραπομπές


## Βιβλιογραφία
* 
* 

Κατηγορία:Γάλλοι ευγενείς
Κατηγορία:Ναΐτες Ιππότες
Κατηγορία:Χριστιανοί των Σταυροφοριών
Μεταγραφή (αποσαφήνιση)

Η **Μεταγραφή** μπορεί να σημαίνει:

* Μεταγραφή (γλωσσολογία) (γαλλ. *transcription*), η μεταφορά σε άλλον σημειολογικό κώδικα, η γραπτή απόδοση λέξης ή κειμένου από ένα σύστημα γραφής σε άλλο σύστημα γραφής
* Μεταγραφή (δίκαιο) (γαλλ. *registration*), η καταχώριση των συμβολαίων ή των τίτλων με τους οποίους αποκτώνται ή μεταβάλλονται εμπράγματα δικαιώματα επί ακινήτων
* Μεταγραφή (βιολογία) (αγγλ. *transcription*), το στάδιο της μεταβίβασης του γενετικού μηνύματος από το DNA τού πυρήνα στο αγγελιοφόρο RNA
* Μεταγραφή (μουσική) (αγγλ. *transcription*), η μεταφορά μιας μορφής έργου σε άλλην, λ.χ. για εκτέλεση από άλλο όργανο από αυτό που είχε αρχικά συντεθεί
* Μεταγραφή (αθλητισμός) (αγγλ. *transfer* / γαλλ. *transfert*), η ένταξη αθλητή σε άλλον σύλλογο από αυτόν που ανήκε μέχρι τότε· ο ίδιος ο αθλητής που μεταγράφεται σε άλλη ομάδα·
* (κατ’ επέκταση) Μεταγραφή (επιχειρήσεις), η ένταξη επαγγελματία στο δυναμικό άλλης επιχείρησης από αυτήν στην οποία ανήκε
* Μεταγραφή (τεχνολογία), η μεταφορά δεδομένων από ένα σύστημα σε άλλο
* Μετεγγραφή, η εγγραφή σε άλλο σχολείο, σχολή, εκπαιδευτικό ίδρυμα ή σε άλλο τμήμα εκπαιδευτικού ιδρύματος
* Μεταγραφή (μετάφραση), η μετάφραση, ειδικά η μεταφορά παλαιότερων κειμένων της ελληνικής γλώσσας στα νεοελληνικά, λ.χ. ο Γιώργος Σεφέρης χρησιμοποιεί τον όρο «μεταγραφή» για να δηλώσει την ενδογλωσσική μετάφραση.
ΤΕΕΜ

Το **ΤΕΕΜ** (Τμήμα Εξουδετέρωσης Εκρηκτικών Μηχανισμών) αποτελεί ειδική μονάδα της Ελληνικής Αστυνομίας  με αποστολή την αντιμετώπιση βομβιστικών ενεργειών.

Διαθέτουν ειδικά εκπαιδευμένους σκύλους οι οποίοι με την όσφρηση τους ανιχνεύουν βόμβες και άλλες επικίνδυνες συσκευές.

Κατηγορία:Ελληνική Αστυνομία
Πότης Τσιμπιδάρος

Ο **Παναγιώτης (Πότης) Τσιμπιδάρος** (1888 - 29 Δεκεμβρίου 1969) ήταν Έλληνας δημοσιογράφος και πολιτικός.

## Βιογραφικά στοιχεία
Γεννήθηκε στον Καρέα της Μάνης το 1888.
Ήταν γιος του Ηλία Τσιμπιδάρου. Αδέρφια του ήταν ο Βάσος Τσιμπιδάρος (καπετάν Τσιμπίδας), αγωνιστής που πέθανε μαρτυρικά στα χέρια των Τούρκων στις αρχές του 20ού αιώνα, και ο Γ. Φτέρης, δημοσιογράφος και λογοτέχνης.

Σπούδασε νομικά στο Πανεπιστήμιο Αθηνών και εργάστηκε ως δημοσιογράφος σε πλήθος εφημερίδων μεταξύ των οποίων στις εφημερίδες "Εμπρός" και "Ελεύθερο Βήμα", στις οποίες διετέλεσε και διευθυντής. Υπήρξε ακραιφνής οπαδός του κόμματος των Φιλελευθέρων, με το οποίο εξελέγη βουλευτής Αθηνών στις εκλογές του 1932 και του 1946 (στις δεύτερες με το Κόμμα Βενιζελικών Φιλελευθέρων). Την περίοδο 1928 - 1932 διετέλεσε διευθυντής του πολιτικού γραφείου του Ελευθέριου Βενιζέλου ενώ στην υπηρεσιακή κυβέρνηση Μαυρομιχάλη χρημάτισε υπουργός παρά τη προεδρία της κυβερνήσεως. Είχε επίσης διατελέσει αντιπρόεδρος της ΕΣΗΕΑ καθώς και μέλος του διοικητικού συμβουλίου του Ελληνικού Ερυθρού Σταυρού.

Πέθανε στις 29 Δεκεμβρίου 1969 και κηδεύτηκε την επομένη από το Πρώτο Νεκροταφείο Αθηνών.

Ανηψιός του ήταν ο δημοσιογράφος Βάσος Τσιμπιδάρος. Μέρος του αρχείου του φυλάσσεται στο Ελληνικό Λογοτεχνικό και Ιστορικό Αρχείο. 

## Βραβεία και διακρίσεις
*Εύσημον Δημοσιογραφίας
*Ταξιάρχης του Φοίνικα

## Βιβλία
*"Χαίρε, ω χαίρε, ελευθερία" (1941)

## Αναφορές


Κατηγορία:Έλληνες δημοσιογράφοι του 19ου αιώνα
Κατηγορία:Βουλευτές Αθηνών
Κατηγορία:Βουλευτές εκλεγμένοι με το κόμμα των Φιλελευθέρων
Κατηγορία:Έλληνες υπουργοί παρά τω Πρωθυπουργώ
Sikorsky S-60

Το **Sikorsky S-60** ήταν ελικόπτερο-"ιπτάμενος γερανός", το οποίο αναπτύχθηκε το 1958 με βάση το S-56. Αποδείχθηκε ανεπαρκές, κυρίως λόγω των κινητήρων του, με συνέπεια να παραμείνει στο στάδιο του πρωτοτύπου. Οι εργασίες πάνω στο S-60 οδήγησαν όμως στο μεγαλύτερο και ισχυρότερο Sikorsky CH-54 Tarhe καθώς και στο S-64 Skycrane, που ήταν έκδοση για πολιτική χρήση. Το μοναδικό S-60 που κατασκευάστηκε συνετρίβη στις 3 Απριλίου 1961.

## Σχεδιασμός και ανάπτυξη
Η Sikorsky Aircraft ξεκίνησε την ανάπτυξη του S-60 το 1958. Το σύστημα μετάδοσης κίνησης, η έλικα με τα παρελκόμενα της, καθώς και ο εμβολοφόρος κινητήρας του προέρχονταν από το CH-37/S-56.

Η άτρακτος του ήταν συμβατικής διάταξης. Οι κινητήρες του ήταν τοποθετημένοι σε ατρακτίδια στα πλευρά και τα σκέλη του συστήματος προσγείωσης ήταν ψηλά προκειμένου να είναι δυνατή η μεταφορά ογκωδών φορτίων εξωτερικά, κάτω από την άτρακτο. Το κόκπιτ για το διμελές πλήρωμα βρίσκονταν στο ρύγχος. Ο συγκυβερνήτης είχε χειριστήρια για την διαδικασία της φορτοεκφόρτωσης. Το S-60 διέθετε επίσης αυτόματο σύστημα σταθεροποίησης προκειμένου να μπορεί να αιωρείται με ακρίβεια πάνω από το επιθυμητό σημείο. Μέχρι και 5.443 kg ογκώδους φορτίου (οχήματα, μηχανολογικός εξοπλισμός κλπ) ήταν δυνατόν να κρεμαστούν κάτω από την άτρακτο. Εναλλακτικά μπορούσε να χρησιμοποιηθεί προσθαφαιρούμενη καμπίνα μεταφοράς επιβατών.

## Επιχειρησιακή ιστορία
Το μοναδικό S-60 πραγματοποίησε την παρθενική του πτήση στις 25 Μαρτίου 1959. Ο ίδιος ο Ιγκόρ Σικόρκσι συμμετείχε ενεργά σε όλα τα στάδια ανάπτυξης του S-60. Έγινε αξιολόγησή του από το Ναυτικό και τον Στρατό. Παρόλο που ο σχεδιασμός του ήταν ορθός, οι κινητήρες του δεν παρείχαν επαρκή ισχύ. Η κατασκευάστρια εταιρεία είχε ήδη ξεκινήσει τις εργασίες ανάπτυξης ενός παρόμοιου αλλά μεγαλύτερου σε διαστάσεις ελικοπτέρου με κινητήρες turboshaft, του Model S-64. Το S-64 εντάχθηκε σε υπηρεσία με τον Στρατό ως Sikorsky CH-54 Tarhe.

## Δείτε επίσης

### Ελικόπτερα που σχετίζονται με την ανάπτυξη του S-60
* Sikorsky CH-37 Mojave
* Sikorsky CH-54 Tarhe
* Sikorsky S-64 Skycrane

### Παρόμοια ελικόπτερα
* Mil Mi-10

## Παραπομπές


## Βιβλιογραφία
* Donald, David, ed. *The Complete Encyclopedia of World Aircraft.* New York: Barnes & Noble, 1997. ISBN 0-7607-0592-5.
* Harding, Stephen. *U.S. Army Aircraft Since 1947: An Illustrated History.* Atglen, Pennsylvania: Schiffer Publishing Ltd., 1997, First edition 1990. ISBN 978-0-7643-0190-2.

## Εξωτερικοί σύνδεσμοι
* 

S-60
Γιανγκ Κιουνγκτζόνγκ

Ο **Γιανγκ Κιουνγκτζόνγκ** (3 Μαρτίου 1920 – 7 Απριλίου 1992) ήταν Κορεάτης που πολέμησε ως στρατιώτης με τον Ιαπωνικό Αυτοκρατορικό Στρατό, τον Σοβιετικό Κόκκινο Στρατό και αργότερα με τη Γερμανική Βέρμαχτ κατά τη διάρκεια του Β΄ Παγκοσμίου Πολέμου.

Το 1938, σε ηλικία 18 ετών, ο Γιανγκ ήταν στην Μαντζουρία και επιστρατεύτηκε στην Στρατιά Κουαντούνγκ του Ιαπωνικού Στρατού για να πολεμήσει εναντίον της Σοβιετικής Ένωσης. Εκείνη την περίοδο η Κορέα ήταν ιαπωνική κτήση. Στην Μάχη του Χαλχίν Γκολ συνελήφθη από τους Σοβιετικούς και εστάλη σε στρατόπεδο καταναγκαστικής εργασίας. Λόγω των ελλείψεων εργατικού δυναμικού που αντιμετώπιζαν οι Σοβιετικοί στον αγώνα τους ενάντια στη ναζιστική Γερμανία, το 1942 εξαναγκάστηκε, όπως και χιλιάδες άλλοι κρατούμενοι, να πολεμήσει με τον Κόκκινο Στρατό στο Ανατολικό Μέτωπο.

To 1943 συνελήφθη από στρατιώτες της Βέρμαχτ στην Ουκρανία κατά τη διάρκεια της Τρίτης μάχης του Χαρκόβου και στη συνέχεια εξαναγκάστηκε να πολεμήσει για τη Γερμανία. Στάλθηκε στην κατεχόμενη Γαλλία για να υπηρετήσει σε ένα τάγμα Σοβιετικών αιχμαλώτων πολέμου γνωστό ως «Ανατολικό Τάγμα», που βρισκόταν στη χερσόνησο Κοταντέν, κοντά στην Ακτή Γιούτα. Τον Ιούνιο του 1944, μετά τις αποβάσεις της D-Day στη Νορμανδία από τις συμμαχικές δυνάμεις, ο Γιανγκ συνελήφθη από Αμερικανούς αλεξιπτωτιστές. Εκείνοι πίστεψαν αρχικά ότι ήταν Ιάπωνας με Γερμανική στολή. Ο υπολοχαγός Ρόμπερτ Μπρούερ του 506ου Συντάγματος Αλεξίπτωτων της 101ης Αερομεταφερόμενης Μεραρχίας ανέφερε ότι το σύνταγμα του είχε συλλάβει τέσσερις Ασιάτες με γερμανική στολή μετά τις αποβάσεις στην Ακτή Γιούτα και ότι αρχικά κανείς δεν ήταν σε θέση να επικοινωνήσει μαζί τους. Ο Γιανγκ στάλθηκε σε στρατόπεδο αιχμαλώτων στη Μεγάλη Βρετανία ενώ αργότερα μεταφέρθηκε σε στρατόπεδο στις Ηνωμένες Πολιτείες. Αφού αφέθηκε ελεύθερος στο τέλος του πολέμου, εγκαταστάθηκε στο Ιλινόι όπου και έζησε μέχρι το θάνατό του το 1992.

## Παραπομπές


Κατηγορία:Ιάπωνες στρατιωτικοί
Τζόαν Τζετ

Η **Τζόαν Τζετ** (*Joan Jett*), γεννημένη ως **Τζόαν Μαίρι Λάρκιν** (*Joan Marie Larkin*, 22 Σεπτεμβρίου 1958) είναι Αμερικανίδα ροκ κιθαρίστρια, τραγουδίστρια, τραγουδοποιός, παραγωγός και περιστασιακά ηθοποιός, περισσότερο γνωστή για τη δουλειά με τη μπάντα της **Joan Jett & the Blackhearts**. Η ηχογράφηση τους "*I Love Rock 'n' Roll*" ήταν Νο, 1 στο Billboard Hot 100 από τις 20 Μαρτίου μέχρι τη 1 Μαΐου 1982. Άλλα δημοφιλή τραγούδια τους είναι τα "*Crimson and Clover*", "*I Hate Myself for Loving You*", "*Do You Wanna Touch Me*", "*Light of Day*", "*Love Is All Around*" and "*Bad Reputation*". Προηγουμένως είχε γνωρίσει επιτυχία ως μέλος των The Runaways.

Η Τζετ είναι μεσόφωνη-σοπράνο. Τρεις από τους δίσκους της έχουν χαρακτηριστεί ως πλατινένιοι ή χρυσοί, ενώ ήταν και φεμινιστικό σύμβολο κατά τη διάρκεια της καριέρας της. Η *Toronto Sun* την έχει χαρακτηρίσει Βασίλισσα του Ροκ εν Ρολ. Είναι επίσης γνωστή και ως «νονά της πανκ». Το 2015 εισήχθηκε στο Rock and Roll Hall of Fame.

Στον κινηματογράφο την υποδύθηκε η Κρίστεν Στιούαρτ στην ταινία The Runaways του 2010.

## Δισκογραφία
; Ως Τζόαν Τζετ 
* *Joan Jett* (1980), επανακυκλοφόρησε ως *Bad Reputation* (1981)
* *The Hit List* (1990)

;Ως Joan Jett & the Blackhearts
* *I Love Rock 'n' Roll* (1981)
* *Album* (1983)
* *Glorious Results of a Misspent Youth* (1984)
* *Good Music* (1986)
* *Up Your Alley* (1988)
* *Notorious* (1991)
* *Pure and Simple* (1994)
* *Naked* (2004)
* *Sinner* (2006)
* *Unvarnished* (2013)

## Παραπομπές


## Εξωτερικοί σύνδεσμοι
* Joan Jett & the Blackhearts

Κατηγορία:Ροκ μουσικοί
Κατηγορία:Αμερικανοί τραγουδιστές
Κατηγορία:Αμερικανοί τραγουδοποιοί
Κατηγορία:Αμερικανοί κιθαρίστες
Κατηγορία:Αμερικανοί φεμινιστές
Αδριανός Δαλασσηνός

Ο **Ανδριανός Δαλασσηνός** ήταν βυζαντινός αξιωματούχος μέλος της αριστοκρατικής οικογένειας των Δαλασσηνών. Πιθανολογείται ότι ήταν γιος του Θεοφύλακτου Δαλασσηνού ή κάποιου ανώνυμου αδελφού του.

Είχε διοριστεί Δούξ (διοικητής) της Αντιόχειας το 1059. Είναι γνωστός για την θητεία του στην Αντιόχεια από σφραγίδα του που έχει βρεθεί.

## Παραπομπές


## Πηγές
* 
* 
* Dumbarton Oaks, [Catalogue of Byzantine Seals at Dumbarton Oaks and in the Fogg Museum of Art ](https://books.google.gr/books?id=-9IezYYSligC&pg=PA21&lpg=PA21&dq=Kouleib+(977)&source=bl&ots=wSTUT3ew0G&sig=MYWHZ_V5YD9U2dzxvnCgeXWq64Y&hl=el&sa=X&ved=0CBgQ6AEwAWoVChMIyOPUw4HdxwIVCz8aCh0BBgLC#v=onepage&q=Kouleib%20(977)&f=false) απο τα Google books

Κατηγορία:Βυζαντινοί στρατηγοί
Κατηγορία:Βυζαντινοί διοικητές της Αντιόχειας
Ανδριανος
Κατηγορία:Βυζαντινοί του 11ου αιώνα
Γκιγιόμ ντε Μποζέ

Ο **Γκιγιόμ ντε Μποζέ** (Διεθνώς: *Guillaume de Beaujeu* ή *William of Beaujeu*), ήταν ο 21ος Μεγάλος Μάγιστρος των Ιπποτών του Ναού, από το 1273 μέχρι το θάνατό του το 1291 κατά την πολιορκία στην Άκρα. Ήταν ο τελευταίος Μεγάλος Μάγιστρος των Ναϊτών που προήδρευσε στην Παλαιστίνη.

## Βιογραφικά στοιχεία
Ο Γκιγιόμ ντε Μποζέ γεννήθηκε κατά προσέγγιση γύρω στο 1233 και μπήκε στο τάγμα των Ναϊτών σε ηλικία μόλις 20 ετών. Στις 13 Μαΐου 1273 εκλέχτηκε Μεγάλος Μάγιστρος, ως διάδοχος του Τομά Μπερώ. Κατά τη διάρκεια της θητείας του νέου Μαμελούκου Σουλτάνου Καλαούν, κατέκτησε εύκολα το 1289 την επαρχία της Τρίπολης, η οποία είχε αγνοήσει τις προειδοποιήσεις του. Το 1290 ο Καλαούν προέλασε στην Άκρα, την πρωτεύουσα του εναπομείναντος Βασιλείου της Ιερουσαλήμ, αλλά πέθανε τον Νοέμβριο πριν από την έναρξη της τελικής επίθεσης. Ωστόσο, ο γιος του και νέος Σουλτάνος Αλ-Ασράφ Χαλίλ αποφάσισε να συνεχίσει την εκστρατεία και ο Γκιγιόμ ντε Μποζέ ηγήθηκε της άμυνας της πόλης.

Σε κάποιο σημείο κατά τη διάρκεια της πολιορκίας, έριξε στο έδαφος το σπαθί του και βάδισε έξω από τα τείχη. Οι ιππότες του διαμαρτυρήθηκαν και ο Γκιγιόμ ντε Μποζέ τους απάντησε "Je ne m'enfuis pas; je suis mort. Voici le coup." («Δεν τράπηκα σε φυγή. Είμαι νεκρός. Εδώ είναι το χτύπημα.») και σήκωσε το χέρι του για να τους δείξει το θανάσιμο τραύμα που είχε δεχθεί. Ένα βέλος κάτω από τη μασχάλη του είχε διεισδύσει μέσα στην πανοπλία του, έτσι ώστε μόνο το πίσω φτερωτό μέρος του βέλους ήταν ορατό. Ο Γκιγιόμ ντε Μποζέ πέθανε από το τραύμα αυτό και λίγο αργότερα η πόλη έπεσε στα χέρια των Μαμελούκων, σηματοδοτώντας το τέλος της κατοχής των σταυροφόρων στους Αγίους Τόπους.

## Mυθιστορήματα
* Ο Γκιγιόμ ντε Μποζέ είναι ένας από τους κύριους χαρακτήρες του Ρόμπιν Γιανγκ στη νουβέλα του *Σταυροφορία* (*Crusade*).

## Δείτε επίσης
* Ναΐτης ο Τύριος, υπήρξε γραμματέας και χρονικογράφος του.

## Παραπομπές


### Βιβλιογραφία
* 
* 

Κατηγορία:Ευρωπαίοι ευγενείς
Κατηγορία:Ναΐτες Ιππότες
Κατηγορία:Λουξεμβούργιοι ευγενείς του Μεσαίωνα
Κατηγορία:Χριστιανοί των Σταυροφοριών
NGC 584

Ο **[[Νέος Γενικός Κατάλογος|NGC]] 584** είναι ελλειπτικός γαλαξίας στον αστερισμό Κήτος και βρίσκεται περίπου 23,4 μεγαπαρσέκ (76.400.000 έτη φωτός) μακριά. Ο γαλαξίας ανακαλύφθηκε στις 10 Σεπτεμβρίου 1785 από τον Γερμανοβρετανό αστρονόμο Ουίλιαμ Χέρσελ. Αν και δεν είναι ιδιαίτερα φωτεινός (φαινόμενο μέγεθος 10,4), είναι σχετικά εύκολο να βρεθεί με τηλεσκόπια 4 ιντσών ή μεγαλύτερα σε σκοτεινούς ουρανούς και ανήκει στα αντικείμενα του καταλόγου Χέρσελ 400.

## Παραπομπές


## Αναφορές

## Εξωτερικοί σύνδεσμοι
* 

Κατηγορία:Ελλειπτικοί γαλαξίες
Κατηγορία:Κήτος (αστερισμός)
0584
1712
05663
-01-04-060
Εκτελέσεις Πολωνών καθηγητών και επιστημόνων στο Λβουφ

thumb|Αποκαλυπτήρια του μνημείου στους λόφους Wuleckie στις 3 Ιουλίου 2011
thumb|Τιμητική πλάκα για τους δολοφονηθέντες καθηγητές στο Ινστιτούτο Βιοχημείας και Βιοφυσικής της Πολωνικής Ακαδημίας Επιστημών, στη Βαρσοβία

Τον Ιούλιο του 1941 **εκτελέστηκαν στο Λβοφ** (σήμερα στην Ουκρανία, **[[Λβιβ]]**) περισσότεροι από 20 **Πολωνοί καθηγητές πανεπιστημίου και επιστήμονες**, από τις ναζιστικές δυνάμεις κατοχής. Μαζί εκτελέστηκαν και αρκετά μέλη των οικογενειών τους. Δολοφονώντας σημαντικά μέλη της πολωνικής διανόησης, το ναζιστικό καθεστώς ήθελε να εμποδίσει την αντιναζιστική δραστηριότητα στην περιοχή και να αποδυναμώσει την πολωνική αντίσταση.

## Παραπομπές


Πολωνοι καθηγητες
Εκτελεσεις Πολωνων
Κατηγορία:Αντιπολωνικό αίσθημα στην Ευρώπη
Κατηγορία:Διωγμός Πολωνών
Ναΐτης ο Τύριος

: *Αυτό το λήμμα αναφέρεται σε ένα έγγραφο του 14ου αιώνα και τον συγγραφέα του. Για τον Αρχιεπίσκοπο ιστορικό του 12ου αιώνα, βλέπε [[Γουλιέλμος της Τύρου]]*

Ο **Ναΐτης ο Τύριος** (Διεθνώς: *Templar of Tyre*, γαλλικά: *Le Templier de Tyr*) είναι το όνομα ενός ιστορικού του Μεσαίωνα και **Ναΐτης της Τύρου** το έγγραφο, υπό μορφή χρονικού, το οποίο έγγραψε τον 14ο αιώνα και αποτελεί το τρίτο και μεγαλύτερο μέρος του χρονικού *«Πράξεις των Κυπρίων»* (*Gestes des Chiprois*).

Για πολύ καιρό πίστευαν ότι το έγγραφο αυτό γράφτηκε από έναν ιππότη στο νησί της Κύπρου, περίπου την εποχή που το νησί ήταν το ορμητήριο για τα τρία μεγάλα στρατιωτικά τάγματα, των Ναϊτών Ιπποτών, των Τευτόνων Ιπποτών και των Ιωαννιτών Ιπποτών. Ωστόσο, ο συντάκτης του εγγράφου αυτού είναι πιθανό να ήταν ένας αραβόφωνος μεταφραστής, γραμματέας και έμπιστος του Μεγάλου Μαγίστρου των Ναϊτών Γκιγιόμ ντε Μποζέ και είναι επίσης πιθανό να μην ήταν ο ίδιος Ναΐτης.

## Ναΐτης της Τύρου
Το έγγραφο **Ναΐτης της Τύρου** αποτελεί μια πρωτογενή πηγή των προσωπικών εμπειριών του συγγραφέα του και δίνει πολύτιμες πληροφορίες για μια σημαντική περίοδο των Σταυροφοριών, τεκμηριώνοντας τα χρόνια από τις αρχές της δεκαετίας του 1230 μέχρι το 1314 περίπου. Καλύπτει τις τελευταίες ημέρες των δραστηριοτήτων των χριστιανών στους Αγίους Τόπους, καθώς ήταν μια χαμένη μάχη εναντίον των μουσουλμάνων Μαμελούκων, καθώς και άλλα σημαντικά γεγονότα όπως η πολιορκία και η πτώση της Άκρας το 1291 και η διάλυση του Τάγματος των Ναϊτών Ιπποτών στις αρχές του 14ου αιώνα. Το έγγραφο συντάχθηκε στα αρχαία γαλλικά και έχει δημοσιευθεί επίσης σε μεταφράσεις στα αγγλικά.

## Παραπομπές


### Βιβλιογραφία
* 
* 

## Εξωτερικοί σύνδεσμοι
* 

Κατηγορία:Ναΐτες Ιππότες
Κατηγορία:Ιστορικοί
Κατηγορία:Χριστιανοί των Σταυροφοριών
Εμμανουήλ Μπακλατζής

Ο **Εμμανουήλ Μπακλατζής** (Μονή Σελίνου Χανίων, 1900 - Αθήνα, 30 Νοεμβρίου 1971), του Γεωργίου, ήταν Έλληνας δικηγόρος, βουλευτής και Πρόεδρος της Βουλής.

## Βιογραφία
### Σπουδές και δικηγορία
Γεννήθηκε στο χωριό Μονή των Χανίων και καταγόταν από φτωχή οικογένεια γεωργών. Μετά την ολοκλήρωση των εγκύκλιων σπουδών του στα Χανιά, σπούδασε Νομικά στο Πανεπιστήμιο των Αθηνών και μετά την κτήση του πτυχίου του διορίστηκε επόπτης της αγροφυλακής στον νομό Λασιθίου. Κατά την περίοδο των σπουδών του στην Αθήνα ήταν και εκλεγμένος πρόεδρος των Κρητών φοιτητών και σπουδαστών (1924). Το 1925 άρχισε τη δικηγορία στα Χανιά. Εξέδωσε την εφημερίδα «Παρατηρητής», το 1926 με έδρα τα Χανιά και αργότερα την «Αθηναϊκή». Ήταν μέλος του Δικηγορικού Συλλόγου Χανίων.

### Συμμετοχή σε αγώνες
Το 1935 πήρε μέρος στο κίνημα του Βενιζέλου και καταδικάστηκε σε ειρκτή από το Έκτακτο Στρατοδικείο της Σούδας. Το 1938 ήταν ένας από τους 4 αρχηγούς της εξέγερσης κατά της δικτατορίας Μεταξά στα Χανιά. Το κίνημα απέτυχε και ο Μπακλατζής διέφυγε προς την Κύπρο, όπου παρέμεινε επί επταετία.

Για τους αγώνες του είχε μηνυθεί επανειλημμένα, όμως δήλωνε ως κατηγορούμενος «δεν θα δολοφονήσωμεν την αλήθειαν, διά να μην δολοφονηθώμεν». Ήταν γνωστή και η πολεμική του εναντίον του εισαγγελέα εφετών Κρήτης, όπως και το τηλεγράφημα που είχε επιδοθεί προς τον βασιλιά Κωνσταντίνο, με το οποίο του ζητούσε να παραιτηθεί για το καλό του Έθνους.Η ενέργεια αυτή είχε ως αποτέλεσμα να καταδικαστεί ερήμην σε θάνατο.

### Πολιτική σταδιοδρομία
Μετά την επιστροφή του από την Κύπρο εγκαταστάθηκε ξανά στα Χανιά όπου εργάστηκε ως δικηγόρος και εξέδωσε ξανά την εφημερίδα «παρατηρητής», η οποία είχε κλείσει από το μεταξικό καθεστώς.

Από το 1947 έως το 1948 διετέλεσε Γενικός Διοικητής Κρήτης.

Εξελέγη για πρώτη φορά βουλευτής Χανίων με το κόμμα των Φιλελευθέρων το 1936 και μετά με την ΕΠΕΚ στις εκλογές του 1950, του 1951, του εκλογές του 1952 και στις εκλογές του 1956.

Υπήρξε πρωτοπόρος σοσιαλιστής και υπηρέτησε ως αντιπρόεδρος (1950-51, 1951-52, 1964-65) και το 1965 (Ιούλιος ως Νοέμβριος) ως Πρόεδρος της Βουλής των Ελλήνων.

Στις αρχές της δεκαετίας του '60 πολιτεύτηκε με την Ένωση Κέντρου και εξελέγη με αυτήν βουλευτής Χανίων στις εκλογές του 1961, 1963 και 1964. 

Πέθανε φτωχός και υποφέροντας από καρκίνο στην Αθήνα, σε ηλικία 71 ετών, και κηδεύτηκε στα Χανιά στις 2 Δεκεμβρίου 1971.

## Παραπομπές


Κατηγορία:Βουλευτές εκλεγμένοι με την ΕΠΕΚ
Κατηγορία:Βουλευτές εκλεγμένοι με το κόμμα των Φιλελευθέρων
Κατηγορία:Βουλευτές εκλεγμένοι με την Ένωση Κέντρου
Κατηγορία:Βουλευτές Χανίων
Κατηγορία:Έλληνες Γενικοί Διοικητές Κρήτης
Κατηγορία:Αντιπρόεδροι της Βουλής των Ελλήνων
Κατηγορία:Πρόεδροι της Βουλής των Ελλήνων
Κατηγορία:Έλληνες δικηγόροι του 20ού αιώνα
Κατηγορία:Απόφοιτοι της Νομικής Σχολής του Εθνικού και Καποδιστριακού Πανεπιστημίου Αθηνών
Θέμης Κατριός

Ο **Θέμης Κατριός** (1945 - 1 Οκτωβρίου 2022) ήταν Έλληνας πρώην καλαθοσφαιριστής. Αγωνιζόταν στη θέση του σούτινγκ γκαρντ και του σμολ φόργουορντ στην ομάδα του Άρη Θεσσαλονίκης από το 1961 μέχρι το 1975.

## Καριέρα
Ο Κατριός ξεκίνησε την καριέρα του στο ανδρικό τμήμα μπάσκετ του Άρη το καλοκαίρι του 1961 και αγωνίστηκε ως βασικός από την πρώτη του χρονιά. Το 1962-63, έπαιξε στην τελική φάση του πανελλήνιου πρωταθλήματος, βοηθώντας τον Άρη να καταλάβει την πέμπτη θέση και να κερδίσει την συμμετοχή του στο πρώτο πρωτάθλημα Α' Εθνικής. Στην συγκεκριμένη διοργάνωση αναδείχθηκε πρώτος σκόρερ της ομάδας του, πετυχαίνοντας 37 πόντους στην νίκη του Άρη επί του Ηρακλή με 80-76 και 24 πόντους στην ήττα των "κίτρινων" από τον Πανελλήνιο με 93-75.

Το 1963-64, ο Άρης κατέλαβε την πέμπτη θέση, με τον Κατριό να πετυχαίνει διψήφιο αριθμό πόντων σε 16 από τους 18 αγώνες. Τις δύο επόμενες χρονιές, οι "κίτρινοι" αναδείχθηκαν δευτεραθλητές Ελλάδας, χάνοντας τον τίτλο του 1966 στον τελευταίο αγώνα της χρονιάς, όπου ηττήθηκαν εκτός έδρας από την ΑΕΚ. Ακολούθησαν δύο σεζόν όπου η ομάδα του Ανέστη Πεταλίδη κατέκτησε την τρίτη θέση, όπως και δύο ακόμη που αναδείχθηκε τέταρτη.

Αποτέλεσε βασικό στέλεχος της ομάδας μέχρι το 1972, επανερχόμενος το 1973-74, όταν ο Άρης με προπονητή τον Φαίδωνα Ματθαίου αναδείχθηκε τριταθλητής Ελλάδας. Στην τελευταία χρονιά του Κατριού με τους "κίτρινους", ο Άρης παρέμεινε σε μέτρια πορεία, καταλαμβάνοντας την όγδοη θέση του πανελλήνιου πρωταθλήματος.

Ο Κατριός εργάστηκε ως ψυχίατρος και ψυχαναλυτής και ήταν πρόεδρος της Βορειοελλαδικής Ψυχαναλυτικής Εταιρείας.

## Διακρίσεις
**[[Άρης (καλαθοσφαίριση ανδρών)|Άρης]]**
* Δευτεραθλητής Ελλάδας: 1965, 1966
* Τριταθλητής Ελλάδας: 1967, 1968, 1974

## Παραπομπές


## Πηγές
* *"Η ιστορία του Άρη • Τόμος 2: Μπάσκετ (1922-2000)"*, Κωνσταντίνος Ίντος, έκδοση *συνδέσμου οπαδών «SUPER-3»* (εκτύπ. TYPOFFSET), Θεσσαλονίκη 2004
* Ο πραγματικός «Πατριάρχης» του μπάσκετ! - Pamesports.gr
* Ο Σούλης, οι "Διόσκουροι" και ο "Σπόρος" - BasketNews.gr

Κατηγορία:Καλαθοσφαιριστές Άρη Θεσσαλονίκης
Βασίλειος Βασιλακάκης

Ο **Βασίλειος Βασιλακάκης** (Νεοχώρι Εμμανουήλ Παππά Σερρών, 1947) είναι Έλληνας πολιτικός.

Γεννήθηκε το 1947 στο Νεοχώρι Εμμανουήλ Παππά Σερρών. Σπούδασε στην Κτηνιατρική Σχολή του Αριστοτελείου Πανεπιστημίου Θεσσαλονίκης (ΑΠΘ).

Υπήρξε ιδρυτικό στέλεχος του ΠΑΣΟΚ, μέλος του Αγροτικού Συλλόγου Σερρών και γραμματέας της Νομαρχιακής Επιτροπής ΠΑΣΟΚ Σερρών από το 1979 μέχρι το 1984.

Το 1981 και το 1985 ήταν υποψήφιος βουλευτής Σερρών με το ΠΑΣΟΚ, αλλά δεν κατάφερε να εκλεγεί. Στη συνέχεια, διετέλεσε βουλευτής ΠΑΣΟΚ Σερρών από το 1989 μέχρι το 1996, και από το 2000 μέχρι το 2004.

Από τον Ιούλιο του 1994 μέχρι τον Σεπτέμβριο του 1995 ήταν υφυπουργός Γεωργίας στην κυβέρνηση του Ανδρέα Παπανδρέου.

Το 2000 ήταν από τους ιδρυτές της «*Αριστερής Πρωτοβουλίας*» του ΠΑΣΟΚ, που λειτουργούσε ως εσωκομματική αντιπολίτευση στον τότε πρωθυπουργό Κώστα Σημίτη.

## Παραπομπές


Κατηγορία:Έλληνες υφυπουργοί Γεωργίας
Κατηγορία:Βουλευτές Σερρών
Κατηγορία:Βουλευτές εκλεγμένοι με το ΠΑΣΟΚ